**ПРОЕКТ!**

**ЗАКОН**

**ЗА ИЗМЕНЕНИЕ И ДОПЪЛНЕНИЕ НА**

**НАКАЗАТЕЛНО - ПРОЦЕСУАЛНИЯ КОДЕКС**

(Обн., ДВ, бр. 86 от 2005 г.; изм., бр. 46 и 109 от 2007 г., бр. 69 и 109 от 2008 г., бр. 12, 27, 32 и 33 от 2009 г., бр. 15, 32 и 101 от 2010 г., бр. 13, 33, 60, 61 и 93 от 2011 г.; Решение № 10 на Конституционния съд от 2011 г. – бр. 93 от 2011 г.; изм., бр. 19, 20, 25 и 60 от 2012 г., бр. 17, 52, 70 и 71 от 2013 г. ; бр. 21 от 2014г.; бр. 14, 24, 41, 42, 60, 74 и 79 от 2015 г.)

**§ 1.** В чл. 24, ал.1 т.8 се изменя така:

„8.е одобрено споразумение след приключила медиация или деецът се освобождава от наказателна отговорност с прилагане на възпитателни мерки.“

**§ 2.** В чл. 25 се създават т.4 и 5:

**„**4. пострадалият и деецът са насочени към медиация;

5. съдът отправи преюдициално запитване до Съда на Европейския съюз.“

**§ 3.** В чл. 74 се правят следните изменения:

1. Алинея 2 се изменя така:

„(2) При смърт, която е пряка последица от престъплението, пострадали са съпругът,  съответно лицето, с което починалият се намира във фактическо съжителство,  низходящите, възходящите, братята и сестрите, както и издържаните от починалия  лица.“

2. Създава се нова ал. 3:

„(3) При смърт на лицата по ал. 1 и 2 правата на пострадал преминават върху техните наследници.“

3. Досегашната ал.3 става ал. 4.

**§ 4.** В чл. 75 се правят следните изменения:

1. Алинея 1 се изменя така:

„(1) В досъдебното производство пострадалият има следните права: да бъде уведомен за правата си в наказателното производство, за правата си по Закона за подпомагане и финансова компенсация на пострадали от престъпления, както и за правата си по Закона за защита на лица, застрашени във връзка с наказателно производство; да се ползва от специални мерки за защита; да поиска писмено потвърждение за подаден от него сигнал; да получи защита за своята сигурност и за тази на близките си; да бъде информиран за хода на наказателното производство; да участва в производството съгласно установеното в този кодекс; да прави искания, бележки и възражения; да обжалва актовете, които водят до прекратяване или спиране на наказателното производство; да има повереник; да получи писмен превод на актовете, които засягат неговите права и законни интереси, ако не владее български език.“

2. Алинея 3 се изменя така:

„(3) Когато пострадалият желае да участва в досъдебното производство, той е длъжен да посочи адрес за призоваване в страната.“

**§ 5.** В глава осма се създава Раздел І „а“ с чл. 75а и чл. 75б:

 **„Раздел Іа**

 **Специални мерки за защита**

Индивидуална оценка на пострадалия

**Чл. 75а.** При необходимост органът на досъдебното производство разпорежда писмено извършването на индивидуална оценка на пострадалия от специалисти от съответната област с цел определяне на специални мерки за защита.

Определяне на специални мерки за защита

**Чл. 75б.** (1) След изготвянето на оценката по чл. 75а на пострадалия могат да се определят специални мерки за защита в досъдебното и съдебното производство.

(2) В досъдебното производство пострадалият може да бъде разпитан в помещение, предназначено за тази цел, посредством специалисти от съответната област и по възможност от едно и също лице, а ако пострадалият желае това – и от лице от същия пол.

(3) В съдебното производство пострадалият може да бъде разпитан като не се допуска пряк контакт с подсъдимия, както и чрез видеоконференция или телефонна конференция.

(4) Когато пострадалият е малолетен или непълнолетен, освен мерките по ал. 2 и 3 по отношение на него се прилага и чл. 140а.“

**§ 6.** В чл. 82, ал.1 в края на изречението се добавят думите: „и да получи писмен превод на актовете, които засягат неговите права и законни интереси, ако не владее български език.“

**§ 7.** В чл. 139 се правят следните изменения:

1. Създава се нова ал. 2:

„(2) Разпитите на свидетел, пострадал от престъпление, на когото са определени специални мерки за защита по чл. 75б се свеждат до минимум.“

2. Досегашните ал.2 –10, стават съответно ал.3 – 11.

 **§ 8.** В чл. 140 се създава ал. 6:

 "(6) При необходимост компетентният орган разпорежда извършването на индивидуална оценка на малолетния или непълнолетен свидетел, с цел определяне на специални мерки за защита по правилата на глава осма, раздел І „а“. В тези случаи разпитът на малолетен и непълнолетен свидетел се провежда по правилата на чл.140а."

**§ 9.** Създава се чл. 140а:

 „Разпит на малолетен и непълнолетен свидетел, пострадал от престъпление

**Чл.140а.** (1) Разпит на малолетен и непълнолетен свидетел, пострадалот престъпление се провежда пред съдия, непосредствено след установяване на деянието или след установяване на пострадалия, като броят на разпитите е ограничен до минимум.

(2) Непосредствено преди разпита на пострадалия се изготвя индивидуална оценка относно необходимостта от определяне на специални мерки за защита. До приключване на разследването се изготвя и подробна индивидуална мултидисциплинарна оценка, която съдържа данни за личността, за престъплението и за обстоятелствата, при които е било извършено, както и за необходимостта от предприемане на допълнителни мерки за защита.

(3) Разпитът по ал.1 се записва с аудио - визуално техническо средство. Пострадалият се уведомява, че разпитът се записва, което се отбелязва в протокола за разпит.

(4) Разпитът се провежда в специално оборудвано помещение, като не се допуска пряк контакт на пострадалия с обвиняемия или с неговия защитник.

(5) Разпитът се извършва под ръководството на компетентен орган, от специалист, подготвен за разпит на малолетни и непълнолетни, който предварително разяснява на пострадалия вида и целите на процесуалното действие, правата му в наказателния процес, необходимостта да бъдат дадени правдиви показания, без да се отправя предупреждение за отговорност на малолетния пострадал. Допълнителни въпроси могат да бъдат задавани чрез аудиооборудване.

(6) Пострадалият може да бъде придружен от родител или друг законен представител или от лице, посочено от него, освен ако специалистът по ал. 5 прецени, че присъствието им не е в интерес на малолетния и непълнолетния.

(7) Условията, на които трябва да отговаря помещението за разпит, както и изискванията към специалиста по ал. 5, се определят в наредба на Министерски съвет.

(8) Разпит на малолетен и непълнолетен пострадал може да бъде проведен при необходимост и чрез видеоконференция.

(9) Когато се налага повторен разпит, той се провежда под ръководството на компетентен орган от специалиста, извършил първоначалния разпит в специализираното помещение. Когато по уважителни причини това е невъзможно, разпитът се провежда от друг подходящ специалист.“

**§ 10.** В чл. 244, ал.1 т.1 след думите „чл. 25“ се добавя „т.1 - 4“.

**§ 11.** В чл. 248, ал.2, т. 4 след думите „двадесет и осма“ се добавя „двадесет и девета и глава тридесет и първа“б”.“

**§ 12.** В чл. 251, ал.1 след думите „чл. 25“ се добавя „т.1 - 4“

**§ 13.** В чл. 281 ал1 се създава т. 7:

 „7. свидетелят е разпитан по реда на чл. 140а, ал. 1.“

**§ 14.** В част пета „Особени правила” се създава глава тридесет и първа “б” с чл. 411ж – чл.411н:

 „**Глава тридесет и първа “б”**

**ОСВОБОЖДАВАНЕ ОТ НАКАЗАТЕЛНА**

**ОТГОВОРНОСТ ПРИ СПОРАЗУМЕНИЕ ЧРЕЗ МЕДИАЦИЯ**

Насочване към медиация

**Чл. 411ж.** При условията по чл. 78в от Наказателния кодекс прокурорът или съдът насочват пострадалия и дееца към процедура по медиация.

Медиатор

**Чл. 411з.** (1) Медиатор по наказателни дела е лице, което отговаря на изискванията за медиатор по Закона за медиацията и има допълнителна специализация в областта на наказателното право и наказателния процес.

 (2) Не могат да бъдат медиатори лицата, спрямо които са налице основанията по чл.29 ал. 1, точки 2-8.

 (3) В случаите по ал.2 медиаторът е длъжен сам да си направи отвод.
 (4) Медиаторът не може да свидетелства по факти, станали му известни в това негово качество.

Участници в процедурата по медиация

**Чл. 411и.** (1) В процедурата по медиация пострадалият и деецът участват лично, а ако някой от тях е непълнолетен, участва и неговият родител, съответно попечител. Когато пострадалият е малолетен, участва и неговият родител или настойник. Когато юридическо лице е претърпяло вреди от престъплението, в процедурата участва негов надлежно упълномощен представител.

 (2) В процедурата по медиация може да участва и защитник или повереник, което е задължително, когато деецът е непълнолетен или пострадалият е малолетен или непълнолетен.

Процедура по медиация

**Чл. 411й.** (1) Медиаторът се среща заедно и поотделно с пострадалия и дееца за обсъждане последиците от престъплението и възможностите за сключване на споразумение.

 (2) Медиаторът може да изисква допълнителни материали от органа, насочил пострадалия и дееца към медиация.

 (3) Медиацията се провежда при закрити врати и приключва във възможно най-кратък срок, но не по - късно от два месеца от насочването на пострадалия и дееца към медиация.

(4) След изтичане на срока по ал.3, медиаторът изпраща споразумението на органа, насочил пострадалия и дееца към медиация, а когато не е постигнато споразумение, незабавно го уведомява за това писмено.

Съдържание на споразумението

**Чл. 411к.**(1) Споразумението се сключва в писмена форма и съдържа съгласие за обстоятелствата относно извършеното деяние, характера и размера на причинените вреди и за конкретните мерки. То се подписва от участниците в процедурата по чл. 411и, които декларират, че се отказват от разглеждане на делото по общия ред, и от медиатора.

 (2) Със споразумението деецът се задължава да възстанови причинените вреди, като може да поеме и задължение за въздържане от определено поведение, лечение, участие в корекционни програми и програми за въздействие, извинение на пострадалия и други подходящи с оглед случая мерки.

Действие на споразумението

**Чл. 411л.** (1) Когато прокурорът или съдът, насочил пострадалия и дееца към медиация, одобри постигнатото споразумение, той отказва да образува или прекратява образуваното наказателно производство.

(2) Споразумението не се одобрява, ако противоречи на закона и морала, като производството продължава по общия ред.

(3) Актът, с който е одобрено споразумението няма последиците на влязла в сила присъда и не подлежи на обжалване и протестиране.

(4) Когато в двумесечен срок от одобряване на споразумението деецът не изпълни задълженията по чл. 411к, ал. 2, органът, който е одобрил споразумението, образува наказателно производство или възобновява делото.

Последици от неизпълнение на одобреното споразумение

**Чл. 411м.** Когато в двумесечен срок от одобряване на споразумението деецът не изпълни задълженията по чл. 411к, ал. 2, органът, който е одобрил споразумението, образува наказателно производство или възобновява делото.

Прилагане на общите правила

**Чл. 411н.** Доколкото в тази глава няма особени правила, прилагат се общите правила.”

**§ 15.** В глава тридесет и шеста се създава раздел V с чл. 481 и чл. 491:

 **“Раздел V**

**Предотвратяване на спорове за упражняване на**

**компетентност при наказателни производства в Европейския съюз**

Цел

**Чл. 481.** Компетентните органи в наказателното производство на държавите членки на Европейския съюз си сътрудничат помежду си с цел да се предотвратят случаи, в които срещу едно и също лице и за едно и също деяние се водят едновременно наказателни производства в различни държави членки на Европейския съюз, които могат да завършат с присъда.

Компетентни органи

**Чл. 482** (1) Сътрудничеството по чл. 481 за Република България се осъществява от:

1. наблюдаващия прокурор – за досъдебното производство;

2. съдa, пред който делото е висящо – за съдебното производство.

(2) Обменът на информация във връзка със сътрудничеството по чл. 481 се осъществява по поща, електронна поща, факс или по всеки друг надлежно защитен начин, позволяващ писмен запис и удостоверяване на автентичността.

Задължение за установяване на контакт

**Чл. 483.** (1) Когато има причини да счита, че в друга държава членка на Европейския съюз се провежда паралелно наказателно производство за същия случай, българският компетентен орган установява това чрез запитване до компетентния орган на другата държава с оглед започване на преки консултации съгласно чл. 487.

(2) Когато компетентният български орган не разполага с информация за компетентния орган, към когото да се обърне, той извършва всички необходими запитвания, включително чрез точките за контакт на Европейската съдебна мрежа, с цел получаване на информация от другата държава членка.

(3) При отправяне на запитването по ал. 1 компетентният български орган определя срок за отговор.

(4) Процедурата по установяване на контакт не се прилага, когато компетентните органи, провеждащи паралелни производства, вече са били информирани за съществуването на тези производства по друг начин.

(5) Когато установяването на пряк контакт между компетентните органи не е възможно, орган, отговорен за административното изпращане и получаване на подобни запитвания в Република България, е Върховната касационна прокуратура.

Задължение за отговор

**Чл. 484.** (1) В отговор на запитване по чл. 483, ал. 1 от компетентен орган на друга държава членка, компетентният български орган го уведомява за наличието на паралелно производство в Република България. Отговорът се предоставя в посочения в запитването срок или незабавно – когато на обвиняемия е наложена мярка за неотклонение задържане под стража или домашен арест.

(2) Когато отговорът не може да бъде предоставен в посочения срок, компетентният български орган своевременно уведомява компетентния орган на другата държава членка за причините за забавянето и посочва срока, в който ще предостави исканата информация.

(3) Компетентният българският орган може да изиска от компетентния орган на другата държава членка допълването на полученото запитване с липсващата информация по чл. 485, ал. 1, т. 1-5.

(4) Когато български орган получи запитване по чл. 483, ал. 1, за отговор на което не е компетентен, той го изпраща служебно и незабавно на съответния компетентен орган или на Върховната касационна прокуратура – когато не разполага с информация за компетентния български орган и уведомява търсещия контакт орган за препращането.

Минимална информация, която се предоставя в запитването

**Чл. 485.** (1) Когато изпраща запитване в съответствие с чл. 483, ал. 1, българският компетентен орган предоставя следната информация:

1. данни за контакт;

2. описание на фактите и обстоятелствата, които са предмет на наказателното производство;

3. всички налични данни, отнасящи се до самоличността на обвиняемия или лицето, срещу което е образувано наказателното производство и за пострадалите от престъплението;

4. стадия на наказателното производство;

5. данни относно наложените мерки на процесуална принуда;

6. друга информация по негова преценка.

(2) При получаване на отговор от компетентния орган на другата държава членка българският орган може да изиска допълването му с липсващата информация по чл. 486, точки 1-3.

Минимална информация, която се предоставя в отговора

**Чл. 486.** Отговорът на българския компетентен орган в съответствие с чл. 484, ал.1 съдържа следната информация:

1. данни за контакт;

2. дали се провежда или е провеждано наказателно производство за някои или всички от фактите, които са предмет на наказателното производство, посочено в запитването на търсещия контакт орган и дали наказателното преследване е по отношение на същите лица;

3. стадия на наказателното производство или окончателното решение;

4. друга информация по негова преценка.

Преки консултации

**Чл. 487.** (1) Когато се установи наличието на паралелни производства, компетентните органи на съответните държави членки започват преки консултации с цел постигане на съгласие и намиране на ефективно решение, което може да доведе до съсредоточаване на наказателното производство в една държава членка.

(2) Българският компетентен орган уведомява компетентен орган на друга държава за процесуалните действия, предприети в хода на производството.

(3) Българският компетентен орган отговаря по възможност на искания за информация от други оправомощени за участие в консултациите компетентни органи. В хода на консултациите компетентните органи могат да поискат да бъдат подпомогнати от Евроюст в рамките на правомощията на тази служба.

Постигане на съгласие

**Чл. 488**. (1) При провеждането на преки консултации по определен случай компетентните органи на държавите членки вземат предвид установените в хода на производството факти, приложимото право, както дали воденото в двете държави членки наказателното производство се отнася за същите факти и същото лице.

(2) Преди да изрази окончателно съгласие за съсредоточаване на наказателното производство в друга държава членка, наблюдаващият прокурор се консултира с Върховната касационна прокуратура, като съдържанието на проведените консултации се отразява писмено по делото. Дадените писмени указания на прокурора от Върховната касационна прокуратура са задължителни за наблюдаващия прокурор

(3) Постигането или липсата на съгласие се установява въз основа на разменената и приложена към делото писмена кореспонденция.

Последици от постигането на съгласие

**Чл. 489**. (1) При постигане на съгласие за съсредоточаване на наказателното производство в Република България производството продължава по предвидения в този кодекс ред. Компетентният български орган уведомява компетентния орган на другата държава членка за изхода от производството

(2) При постигане на съгласие за съсредоточаване на наказателното производство в друга държава – членка на Европейския съюз производството в Република България се прекратява на основание чл.24, ал.1, т.6.

(3) Правилата по ал.1 и ал.2 се прилагат и когато се прилагат и когато съгласието за съсредоточаване на наказателното производство е частично и се отнася до някои от фактите или някои от лицата.

Езици

**Чл. 490.** (1) Информацията по чл. чл. 485, 486 и 488 се изпраща на компетентния орган в другата държава членка заедно с превод на неин официален език или на друг език, който тя е посочила в декларация, депозирана при Генералния секретариат на Съвета на Европейския съюз.

(2) Информацията по чл. 485, чл. 486 и чл. 488, изпратена до компетентен орган в Република България, се придружава с превод на български език.

(3) При провеждането на преките консултации, компетентните органи могат да се споразумеят да използват и друг официален език на институциите на Европейския съюз.

Съотношение с трансфера на наказателно производство

**Чл. 491.** Разпоредбите на този раздел се прилагат в случай, че не се осъществява трансфер на наказателно производство.”

**§ 16.** Създава се глава тридесет и седма с чл. 492 – чл. 499:

**„Глава тридесет и седма**

**ПРЕЮДИЦИАЛНИ ЗАПИТВАНИЯ**

 **ПО НАКАЗАТЕЛНОПРАВНИ ВЪПРОСИ**

Компетентност на националния съд

**Чл. 492**. Когато действителността или тълкуването на акт на правото на Европейския съюз в областта на полицейското и съдебното сътрудничество по наказателноправни въпроси или произнасянето по действителността и тълкуването на мерките по прилагането на такъв акт е от значение за правилното решаване на делото, съдът, пред който делото е висящо, отправя преюдициално запитване до Съда на Европейския съюз.

Отправяне на запитване

**Чл. 493**. (1) Запитването се отправя от съда служебно или по искане на някоя от страните.

(2) Съдът, чиято присъда или решение подлежи на обжалване, може да не уважи искане за преюдициално запитване освен ако сам не намери основанията по ал. 4 Определението, с което се отказва да бъде уважено искане за преюдициално запитване не подлежи на обжалване и протестиране.

(3) Съдът, чиято присъда или решение не подлежи на обжалване, отправя запитване, освен когато отговорът на въпроса произтича ясно и недвусмислено от предишно решение на Съда на Европейския съюз или значението и смисълът на разпоредбата или акта са толкова ясни, че не будят никакво съмнение.

(4) Съдът винаги отправя запитване, когато има съмнение за действителността на акт по чл. 492.

(5) При отправяне на преюдициално запитване съдът изпраща копие от него до звеното, осъществяващо процесуалното представителство на Република България пред съдебните институции на Европейския съюз.

Съдържание на запитването

**Чл. 494**. (1) Преюдициалното запитване трябва да съдържа:

1. изложение на предмета на спора, на релевантните факти и обстоятелства по делото и на приложимото национално право;

2. точно посочване на разпоредбата, чието тълкуване или акта, чиято действителност или тълкуване е предмет на запитването;

3. причините, поради които съдът приема, че исканото произнасяне с преюдициално заключение е от значение за правилното решаване на делото;

4. кратко изложение на релевантните доводи на страните;

5. формулировка на конкретните преюдициални въпроси;

6. становище на съда във връзка с очакваното преюдициално заключение, когато е възможно да се даде такова становище.

(2) Отделните смислово обособени части от запитването следва да бъдат номерирани.

(3) Когато е необходимо, съдът може да запази в тайна самоличността на един или няколко от участниците в производството.

Кореспонденция

**Чл. 495**.(1)Съдът изпраща запитването по чл. 494, ал. 1 заедно със заверени преписи на документите по делото или на част от тях с препоръчана поща.

(2) Съдът може да посочи електронна поща или факс за директен контакт с него и със страните в производството.

(3) След влизане в сила на акта по делото, във връзка с което е било отправено запитването, българският съд уведомява Съда на Европейския съюз за последиците от неговото заключение в производството и изпраща копие от акта.

Спиране и възобновяване на производството пред националния съд

**Чл. 496**. (1) С отправяне на запитването съдът спира производството по делото. Определението за спиране не подлежи на обжалване и протестиране.

(2) Производството по делото се възобновява незабавно след получаване на отговор на запитването.

(3) Съдът възобновява производството преди получаване на преюдициално заключение при наличие на неотложен случай, когато това е единствената възможност за събиране и запазване на доказателства, като спира производството след извършването на необходимите съдебни следствени действия.

(4) Когато при извършване на действие по ал. 3 съдът установи нови факти от значение за преюдициалното запитване, той незабавно уведомява Съда на Европейския съюз.

Мерки по спряното производство

**Чл. 497**. При спиране и в хода на спряното производство съдът се произнася по мярката за неотклонение и другите мерки за процесуална принуда служебно или по искане на някоя от страните. Определението подлежи на обжалване или протестиране с частна жалба или частен протест.

Спешно преюдициално производство

**Чл. 498**. (1) Българският съд може да поиска от Съда на Европейския съюз да разгледа преюдициалното запитване по реда на спешното производство, като се позове на съответната разпоредба от Процедурния правилник на Съда на Европейския съюз.

(2) Искането по ал. 1 съдържа изложение на фактите и обстоятелствата по делото, които обосновават необходимостта от спешно производство.

(3) Копия от документите по делото могат да бъдат изпратени предварително на Съда на Европейския съюз по електронна поща или факс, като оригиналите се изпращат в най-кратки срокове.

(4) При отправяне на искане за разглеждане на преюдициалното запитване по реда на спешното производство не се допуска отмяна или изменение на мярката за неотклонение в по-лека за срока на спиране на производството, освен по искане на подсъдимия, основано на влошаване на неговото здравословно състояние.

Действие на решението по преюдициалното запитване

**Чл. 499**. Решението на Съда на Европейския съюз е задължително за всички съдилища, учреждения, юридически лица, длъжностни лица и граждани.”

**§ 17.** В § 1 „Допълнителна разпоредба“ се създават ал. 3 и 4:

„(3) **„Индивидуална оценка на** **пострадалия“** е оценката, която отчита неговите личностни характеристики, рискът от повторна и вторична виктимизация, както и нуждите от специални мерки за защита, подкрепа и възстановяване за пастрадалото лице, видът и характерът на престъплението, степента на явните вреди, както и конкретните обстоятелства, при които то е било извършено. Оценката се извършва по правила и образец**,** приети от министъра на правосъдието, министъра на вътрешните работи и министъра на здравеопазването.

(4) **„Специалист, подготвен за разпит на малолетни и непълнолетни свидетели“** е специалист**,** преминал специализирано обучение за психичното развитие на детето и за особеностите на разпита и изслушването на деца, който притежава документ за завършено обучение от висше училище.

 **ДОПЪЛНИТЕЛНА РАЗПОРЕДБА**

 **§ 18.** Този закон въвежда изискванията на Директива 2012/29/ЕС на Европейския парламент и на Съвета от 25 октомври 2012 година за установяване на минимални стандарти за правата, подкрепата и защитата на жертвите на престъпления и за замяна на Рамково решение 2001/220/ПВР на Съвета (ОВ L 315 от 14 ноември 2012 г.) , както и изискванията на Рамково решение 2009/948/ПВР на Съвета от 30 ноември 2009 г. относно предотвратяване и уреждане на спорове за упражняване на компетентност при наказателни производства.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 19.** В дял трети, глава девета от **Административнопроцесуалния кодекс** (Обн., ДВ, бр. 30 от 2006 г., изм., бр. 59 и 64 от 2007 г., бр. 94 от 2008 г., бр. 35 от 2009 г., бр. 100 от 2010 г., изм. и доп., бр. 39 от 2011 г.) се създава член 144а:

„Преюдициални запитвания по наказателноправни въпроси

**Чл. 144а**. Когато действителността на акт или тълкуването на правото на Европейския съюз в областта на полицейското и съдебното сътрудничество по наказателноправни въпроси или произнасянето по действителността и тълкуването на мерките по прилагането на такъв акт е от значение за правилното решаване на делото, съдът, пред който делото е висящо, отправя преюдициално запитване до Съда на Европейския съюз по реда на глава тридесет и седма от Наказателно-процесуалния кодекс.”

 **§ 20.** В **Наказателния кодекс** (обн., ДВ, бр. 26 от 1968 г.; попр., бр. 29 от 1968 г.; изм., бр. 92 от 1969 г., бр. 26 и 27 от 1973 г., бр. 89 от 1974 г., бр. 95 от 1975 г., бр. 3 от 1977 г., бр. 54 от 1978 г., бр. 89 от 1979 г., бр. 28 от 1982 г.; попр., бр. 31 от 1982 г.; изм., бр. 44 от 1984 г., бр. 41 и 79 от 1985 г.; попр., бр. 80 от 1985 г.; изм., бр. 89 от 1986 г.; попр., бр. 90 от 1986 г.; изм., бр. 37, 91 и 99 от 1989 г., бр. 10, 31 и 81 от 1990 г., бр. 1 и 86 от 1991 г.; попр., бр. 90 от 1991 г.; изм., бр. 105 от 1991 г., бр. 54 от 1992 г., бр. 10 от 1993 г., бр. 50 от 1995 г.; Решение № 19 на Конституционния съд от 1995 г. – бр. 97 от 1995 г.; изм., бр. 102 от 1995 г., бр. 107 от 1996 г., бр. 62 и 85 от 1997 г.; Решение № 19 на Конституционния съд от 1997 г. – бр. 120 от 1997 г.; изм., бр. 83, 85, 132, 133 и 153 от 1998 г., бр. 7, 51 и 81 от 1999 г., бр. 21 и 51 от 2000 г.; Решение № 14 на Конституционния съд от 2000 г. – бр. 98 от 2000 г.; изм., бр. 41 и 101 от 2001 г., бр. 45 и 92 от 2002 г., бр. 26 и 103 от 2004 г., бр. 24, 43, 76, 86 и 88 от 2005 г., бр. 59, 75 и 102 от 2006 г., бр. 38, 57, 64, 85, 89 и 94 от 2007 г., бр. 19, 67 и 102 от 2008 г., бр. 12, 23, 27, 32, 47, 80, 93 и 102 от 2009 г., бр. 26 и 32 от 2010 г., бр. 33 и 60 от 2011 г., бр. 19, 20 и 60 от 2012 г., бр. 17, 61 и 84 от 2013 г., бр. 19, 53 и 107 от 2014 г., бр. 14, 24, 41, 74, 79 и 102 от 2015 г.) се правят следните изменения и допълнения:

 **1.** В чл. 78а се създава ал. 8:

„(8) Ал. 1 - 6 не се прилагат, ако е постигато споразумение чрез медиация.”

**2.** В глава осма на Общата част се създава раздел VІ с чл. 78в:

**“Раздел VІ**

**Освобождаване от наказателна**

 **отговорност при споразумение чрез медиация**

**Чл. 78в.** (1) Преди образуване на наказателното производство, както и на всеки негов етап, деецът се освобождава от наказателна отговорност, ако са налице едновременно следните условия:

1. престъплението е от общ характер, за което се предвижда наказание лишаване от свобода до три години или друго по - леко наказание, когато е умишлено, или лишаване от свобода до пет години или друго по-леко наказание, когато е непредпазливо, а когато е извършено от непълнолетен и за престъпления по чл. 194, ал. 1, чл. 195, ал. 1, т. 1-6 и 8-10, чл. 216, ал. 1, 2 и 3 и чл. 346, ал. 1.

2. причинените от деянието имуществени вреди са възстановени или обезпечени.

3. деецът не е осъждан.

4. пострадалият и деецът са постигнали споразумение чрез медиация.

(2) При условията на ал.1 деецът се освобождава от наказателна отговорност и когато престъплението по т.1 се преследва по тъжба на пострадалия.

(3) Ал. 1 и 2 не се прилагат, ако причиненото увреждане е тежка телесна повреда или смърт, или деецът е бил в пияно състояние, както и при множество престъпления.”

**§ 21. В Закона за изпълнение на наказанията и задържането под стража** **(**Обн., ДВ, бр. 25 от 2009 г., изм и доп., бр. 74 и  82 от 2009 г., бр. 32 и 73 от 2010 г., бр. 81 от 2011 г., бр. 103 от 2012 г., бр. 15 и 68 от 2013 г., бр. 53 от 2014 г., бр. 42 и 79 от 2015 г.) се правят следните изменения и допълнения:

1.В чл. 152, ал.2, т.2 в края на изречението се добавят думите „насочване към медиация и други практики на възстановителното правосъдие“.

2.В Раздел І на глава единадесета се създава чл. 158а:

„**Чл. 158а.** Преди освобождаване лишените от свобода и пострадалите се насочват към процедура по медиация и други практики на възстановителното правосъдие, при изрично изразено съгласие и по преценка на наблюдаващия прокурор. “

3. В чл. 183 се правят следните изменения и допълнения:

 а) създава се нова ал.2:

 „(2) Прокурорът уведомява пострадалите за освобождаването или бягството на лице, което е задържано под стража, срещу което е образувано наказателно производство или е осъдено за престъплания, които го засягат. При необходимост, спрямо пострадалия се вземат мерки по Закона за защита на лица, застрашени във връзка с наказателно производство“ ;

 б) досегашните ал.2 - 4, стават съответно ал.3 – 5

 **§ 22.** Министерският съвет приема наредбата по чл. 140а, ал.7 в шестмесечен срок от обнародването на този закон в „Държавен вестник”.

 § 23. Този закон влиза в сила в деня на обнародването му в „Държавен вестник“, с изключение на § 15 и § 16, които влизат в сила един месец след неговото обнародване.